《送周次公入浙》
宋代·韩淲

冲风霜雪繁，涧路少行迹。相望一山尔，那知有行役。

人常畏违离，我怀复难释。岁晚欲晤言，门前尚谁客。

临安至山阴，玉室多仙宅。酒船寻贺老，才大今诗伯。

东方诸侯上，千骑森华戟。村馆足奇士，龙门可夺席。

优游何当还，梅花正云白。无令诗囊空，但恐酒杯窄。

斯时定何时，腊月哉生魄。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。